ΚΑΝΟΝΙΣΜΟΣ (ΕΟΚ) αριθ. 2893/92 ΤΗΣ ΕΠΙΤΡΟΠΗΣ της 2ας Οκτωβρίου 1992 περί της εφαρμογής ελάχιστης τιμής κατά την εισαγωγή κατεψυγμένων φραουλών καταγωγής Πολωνίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1333/92 του Συμβουλίου της 18ης Μαΐου 1992 για το καθεστώς της ελάχιστης τιμής κατά την εισαγωγή για ορισμένα κόκκινα φρούτα καταγωγής Ουγγαρίας, Πολωνίας και Τσεχοσλοβακίας (1), και ιδίως το άρθρο 2,

Εκτιμώντας ότι το άρθρο 4 του κανονισμού (ΕΟΚ) αριθ. 1498/92 της Επιτροπής της 10ης Ιουνίου 1992 περί των λεπτομερειών εφαρμογής του καθεστώτος ελάχιστης τιμής κατά την εισαγωγή για ορισμένα κόκκινα φρούτα καταγωγής Ουγγαρίας, Πολωνίας και Τσεχικής και Σλοβακικής Ομοσπονδιακής Δημοκρατίας και περί καθορισμού των ελάχιστων τιμών εισαγωγής που εφαρμόζονται έως τις 31 Μαΐου 1993 (2), προβλέπει την εκ μέρους της Επιτροπής θέσπιση των μέτρων που είναι αναγκαία όταν δεν τηρείται η ελάχιστη τιμή εισαγωγής- ότι βάσει των πληροφοριών που έλαβε η Επιτροπή, είναι σαφές ότι η μοναδιαία αξία για τις εισαγωγές κατεψυγμένων φραουλών καταγωγής Πολωνίας είναι κατά πολύ κατώτερες της ελάχιστης τιμής εισαγωγής που καθορίζεται από τον κανονισμό (ΕΟΚ) αριθ. 1498/92 για την ανωτέρω περίοδο- ότι η κατάσταση αυτή προκαλεί διαταραχές στην κοινοτική αγορά του προϊόντος αυτού και ότι, εν πάση περιπτώσει, προκαλείται μη τήρηση της ελάχιστης τιμής εισαγωγής για τη συγκεκριμένη περίοδο των τριών μηνών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την εισαγωγή στην Κοινότητα κατεψυγμένων φραουλών που υπάγονται στον κωδικό ΣΟ 0811 20 90 (κωδικοί Taric 0811 10 90 * 10 και 0811 10 90 * 90) καταγωγής Πολωνίας, εισπράττεται εξισωτική εισφορά ίση προς τη διαφορά μεταξύ της ελάχιστης τιμής εισαγωγής, όπως αυτή ορίζεται στο παράρτημα του κανονισμού (ΕΟΚ) αριθ. 1498/92, και της τιμής εισαγωγής.

Η ελάχιστη τιμή εισαγωγής που καθορίζεται για τα προϊόντα που αναφέρονται ως "ολόκληρα φρούτα" εφαρμόζεται στα κατεψυγμένα ολόκληρα φρούτα "IQF" της κατηγορίας Ι ή extra. Εφαρμόζεται επίσης στα άλλα ολόκληρα φρούτα που δεν φέρουν, κατά τη θέση τους σε ελεύθερη κυκλοφορία στην Κοινότητα, σαφείς ενδείξεις για την ποιοτική κατηγορία.

Άρθρο 2

1. Η ελάχιστη τιμή εισαγωγής θα τηρείται όταν η τιμή εισαγωγής εκφρασμένη σε νόμισμα του κράτους μέλους, στο οποίο το προϊόν τίθεται σε ελεύθερη κυκλοφορία, είναι κατώτερη της ελάχιστης τιμής εισαγωγής που ισχύει κατά την ημέρα της αποδοχής της δήλωσης σε ελεύθερη κυκλοφορία.

2. Τα συστατικά στοιχεία της τιμής εισαγωγής είναι:

α) η τιμή fob που ισχύει στη χώρα καταγωγής-

β) το κόστος μεταφοράς και ασφάλισης έως το σημείο εισόδου στο τελωνειακό έδαφος της Κοινότητας.

3. Κατά την έννοια της παραγράφου 2, ως "τιμή fob" νοείται η πληρωθείσα ή πληρωτέα τιμή για την ποσότητα προϊόντων που περιλαμβάνεται σε μια παρτίδα, συμπεριλαμβανομένης της δαπάνης φόρτωσης επί ενός μεταφορικού μέσου στο χώρο φόρτωσης της χώρας καταγωγής καθώς και τα υπόλοιπα έξοδα, στα οποία το προϊόν υπόκειται στην εν λόγω χώρα. Η τιμή fob δεν περιλαμβάνει τη δαπάνη για οποιαδήποτε υπηρεσία που επιβαρύνει τον πωλητή από τη στιγμή κατά την οποία τα προϊόντα φορτώνονται στο τόπο μεταφοράς.

4. Η τιμή καταβάλλεται στον πωλητή το αργότερο εντός τριμήνου από την επομένη της αποδοχής από τις τελωνειακές αρχές δήλωσης για θέση σε ελεύθερη κυκλοφορία.

5. Εφόσον τα στοιχεία που αναφέρονται στην παράγραφο 2 εκφράζονται σε νόμισμα άλλο από το νόμισμα του κράτους μέλους εισαγωγής, οι διατάξεις που ρυθμίζουν την εκτίμηση της αξίας των εμπορευμάτων για τελωνειακούς σκοπούς εφαρμόζονται κατά τη μετατροπή του εν λόγω νομίσματος στο νόμισμα του κράτους μέλους εισαγωγής.

Άρθρο 3

1. Κατά τη διεκπεραίωση των τελωνειακών διατυπώσεων εισαγωγής, για τη θέση σε ελεύθερη κυκλοφορία, οι τελωνειακές αρχές συγκρίνουν την τιμή εισαγωγής κάθε φορτίου με την ελάχιστη τιμή εισαγωγής.

2. Η τιμή εισαγωγής περιλαμβάνεται στη δήλωση για θέση σε ελεύθερη κυκλοφορία, η δήλωση δε αυτή συνοδεύεται από όλα τα έγγραφα που είναι αναγκαία για την εξακρίβωση της τιμής.

3. Στην περίπτωση κατά την οποία:

α) το τιμολόγιο που υποβάλλεται στις τελωνειακές αρχές δεν έχει εκδοθεί από τον εξαγωγέα στη χώρα καταγωγής των προϊόντων ή

β) οι αρχές δεν έχουν πεισθεί ότι η τιμή που περιλαμβάνεται στη δήλωση ανταποκρίνεται στην πρακτική τιμή εισαγωγής ή

γ) η πληρωμή δεν έχει πραγματοποιηθεί εντός της προθεσμίας που καθορίζεται στο άρθρο 2 παράγραφος 4,

οι αρμόδιες αρχές λαμβάνουν τα αναγκαία μέτρα για τον καθορισμό της τιμής εισαγωγής, αναφερόμενες, ιδίως, στην τιμή μεταπωλήσεως που εφαρμόζει ο εισαγωγέας.

Άρθρο 4

Ο εισαγωγέας διατηρεί απόδειξη της πληρωμής στον πωλητή. Η απόδειξη αυτή καθώς και τα εμπορικά έγγραφα, όπως τιμολόγια, συμβάσεις και αλληλογραφία, που αφορούν την αγορά και την πώληση των προϊόντων πρέπει να διατηρούνται, κατά τη διάρκεια τριών ετών, στη διάθεση των τελωνειακών αρχών για εξακρίβωση.

Άρθρο 5

1. Ο παρών κανονισμός δεν εφαρμόζεται για τα προϊόντα για τα οποία έχει αποδειχθεί ότι εγκατέλειψαν τη χώρα καταγωγής πριν από την ημέρα δημοσιεύσεως του παρόντος κανονισμού.

2. Τα ενδιαφερόμενα μέρη παρέχουν ικανοποιητική απόδειξη για τις αρμόδιες αρχές, ότι πληρούνται οι όροι που αναφέρεται στην παράγραφο 1. Ωστόσο, οι αρμόδιες αρχές μπορούν να θεωρήσουν ότι τα προϊόντα έχουν εγκαταλείψει τη χώρα καταγωγής πριν από την ημέρα δημοσιεύσεως του παρόντος κανονισμού, εφόσον υποβάλλεται ένα από τα ακόλουθα έγγραφα:

- σε περίπτωση θαλάσσιας ή ποτάμιας μεταφοράς, η φορτωτική από την οποία προκύπτει ότι η φόρτωση έλαβε χώρα πριν από την ημέρα αυτή,

- σε περίπτωση σιδηροδρομικής μεταφοράς, η φορτωτική η οποία έγινε από τις σιδηροδρομικές υπηρεσίες της χώρας αποστολής πριν από την ημέρα αυτή,

- σε περίπτωση οδικής μεταφοράς, το δελτίο TIR (διεθνείς οδικές μεταφορές) που συντάσσεται από το τελωνειακό γραφείο της χώρας καταγωγής πριν από την ημέρα αυτή,

- σε περίπτωση αεροπορικής μεταφοράς, η αεροπορική φορτωτική από την οποία προκύπτει ότι η αεροπορική εταιρεία παρέλαβε τα προϊόντα πριν από την ημέρα αυτή.

3. Οι διατάξεις των παραγράφων 1 και 2 εφαρμόζονται μόνο στην περίπτωση που η δήλωση για ελεύθερη κυκλοφορία έγινε αποδεκτή από τις τελωνειακές αρχές πριν από την 1η Δεκεμβρίου 1992.

Άρθρο 6

Ο παρών κανονισμός αρχίζει να ισχύει κατά την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται έως τις 31 Δεκεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Οκτωβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 145 της 27. 5. 1992, σ. 3. (2) ΕΕ αριθ. L 158 της 11. 6. 1992, σ. 15.